KOMISIJOS REGLAMENTAS (EB) Nr. 1163/2008
2008 m. lapkričio 24 d.
kuriuo iš dalies keičiamos Tarybos reglamento (EB) Nr. 40/2008 nuostatos dėl norveginių menkučių, paprastųjų merlangų ir juodadėmių menkių tam tikrų išteklių žvejybos apribojimų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. sausio 16 d. Tarybos reglamentą (EB) Nr. 40/2008, nustatantį 2008 metams Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (1), ypač į jo 5 straipsnio 5 ir 7 dalis,
kadangi:
(1)
Reglamento (EB) Nr. 40/2008 IA priede nustatyti laikini TJTT IIIa zonoje ir TJTT IIa ir IV zonų EB vandenyse leidžiamo sužvejoti norveginių menkučių kiekio apribojimai.
(2)
Pagal to reglamento 5 straipsnio 5 dalį Komisija, atsižvelgdama į 2008 m. pirmoje pusėje surinktą mokslinę informaciją, gali persvarstyti tuos leidžiamo sužvejoti kiekio apribojimus.
(3)
Atsižvelgiant į 2008 m. pirmoje pusėje surinktą mokslinę informaciją turėtų būti galutinai nustatytas atitinkamose zonose leidžiamas sužvejoti norveginių menkučių kiekis.
(4)
Žuvininkystės mokslo, technikos ir ekonomikos komitetas pranešė prognozę, kad dėl 148 000 tonų 2008 metais sužvejoto kiekio, kuris prilygsta 0,6 žuvų mirtingumui dėl žvejybos, išteklių kiekis liks didesnis už prevencines ribas.
(5)
Norveginės menkutės - tai Šiaurės jūros išteklius, kuriuo dalijamasi su Norvegija, bet kurio šiuo metu abi šalys bendrai nevaldo. Šiame reglamente numatytos priemonės turėtų atitikti konsultacijas su Norvegija, vykdytas pagal 2007 m. lapkričio 26 d. Europos bendrijos ir Norvegijos konsultacijų žuvininkystės klausimais išvadų suderinto protokolo nuostatas.
(6)
Todėl reikėtų nustatyti, kad bendro TJTT IIIa zonoje ir TJTT IIa ir IV zonų EB vandenyse leidžiamo sužvejoti norveginių menkučių kiekio Bendrijos dalis sudarytų 148 000 tonų 75 %.
(7)
Pagal Reglamento (EB) Nr. 40/2008 5 straipsnio 7 dalį Komisija, po leidžiamo sužvejoti norveginių menkučių išteklių kiekio persvarstymo pagal to reglamento 5 straipsnio 5 dalį, gali persvarstyti TJTT IIIa zonoje leidžiamą sužvejoti paprastųjų merlangų išteklių kiekį, TJTT IV zonoje ir TJTT IIa zonos EB vandenyse leidžiamą sužvejoti paprastųjų merlangų išteklių kiekį, TJTT IIIa zonoje ir TJTT IIIb, IIIc ir IIId zonų EB vandenyse leidžiamą sužvejoti juodadėmių menkių išteklių kiekį ir TJTT IV zonoje ir TJTT IIa zonos EB vandenyse leidžiamą sužvejoti juodadėmių menkių išteklių kiekį, kad žvejojant norvegines menkutes būtų atsižvelgta į tų išteklių žuvų priegaudą pramoninėms reikmėms.
(8)
Atsižvelgiant į ribotą norveginių menkučių žvejybą TJTT IIIa zonoje ir TJTT IIIb, IIIc bei IIId zonų EB vandenyse ir neturint paprastųjų merlangų ir juodadėmių menkių priegaudos, vykdant kitą pramoninę žvejybą tose zonose, naujų prognozių, paprastųjų merlangų ir juodadėmių menkių žvejybos apribojimai TJTT IIIa zonoje ir TJTT IIIb, IIIc bei IIId zonų EB vandenyse neturėtų būti keičiami iki 2008 m. pabaigos.
(9)
Atsižvelgiant į galutinį nustatytą TJTT IIIa zonoje ir TJTT IIa ir IV zonų EB vandenyse leidžiamą sužvejoti norveginių menkučių kiekį turėtų būti persvarstyti TJTT IV zonoje ir TJTT IIa zonos EB vandenyse leidžiamo sužvejoti paprastųjų merlangų ir juodadėmių menkių išteklių kiekio apribojimai.
(10)
Norveginė menkutė - trumpai gyvenančių žuvų rūšis. Todėl bendro leidžiamo sužvejoti kiekio (BLSK) apribojimai turėtų įsigalioti kuo greičiau, siekiant išvengti delsos, kad nebūtų pereikvoti šių žuvų ištekliai.
(11)
Todėl reikėtų atitinkamai iš dalies pakeisti Reglamento Nr. 40/2008 IA priedą.
(12)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 40/2008 IA priedas iš dalies keičiamas pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 24 d.